次韻李伯紀舍人食了齋所寄石芝有感
作者：陳淵
朝代：宋

paragraphs: 石芝附石元無根，有名不載農黄文。
絳囊遠致自東海，謫仙爲向詩中論。
談餘得味仍遭苦，未辨終甘莫輕吐。
此言要自顯真心，不比繁辭較鍾乳。
太丘晚交誰獨深，梁溪心如百鍊金。
只應異代友元禮，許國有盟今更尋。
雙魚萬里將芹子，妙意難名聊寄耳。
餘甘橄欖正須渠，它日忠信今悟矣。